**MEMORANDS**

**par sociāli atbildīgas politikas īstenošanu tirdzniecības nozarē**

Covid-19 infekcijas izplatība Latvijā būtiski ir ietekmējusi sabiedrības dzīves ritumu, rūpēs par savu un ģimenes veselību pārskatot līdzšinējos ikdienas paradumus un sadzīvē pieņemot dažādus fiziskās distancēšanās ierobežojumus un ieviešot papildus higiēnas pasākumus. Nenoliedzami, ka arī uzņēmēju darbību būtiski ir skārusi jaunā Covid-19 infekcijas izplatība, tostarp tirdzniecības nozari.

Apzinoties, kādas negatīvas sekas Covid-19 infekcijas turpmāka izplatība var radīt sabiedrības veselībai un tās emocionālajam noskaņojumam, kā arī tās negatīvo ietekmi uz tautsaimniecību, tirdzniecības nozare iestājas par **sociāli atbildīgas politikas īstenošanu** savos uzņēmumos, apņemoties savā darbībā proaktīvi veikt visus nepieciešamos pasākumus Covid-19 infekcijas izplatības risku mazināšanai tirdzniecības vietās.

Lai veicinātu COVID-19 infekcijas izplatības ierobežošanu sabiedrībā un maksimāli mazinātu vīrusa izplatības riskus tirdzniecības vietās, tirdzniecības nozares dalībnieki, tirdzniecības nozari pārstāvošie sociālie partneri, Ekonomikas ministrija, Valsts policija un pašvaldības policija noslēdz šādu **memorandu sociāli atbildīgas politikas īstenošanai tirdzniecības nozarē:**

1. Puses apņemas stiprināt dialogu un sadarbību, lai kopīgi izstrādātu, pastāvīgi aktualizētu (pilnveidotu) un īstenotu praksē tirdzniecības nozarei piemērotākos rīcības scenārijus Covid-19 infekcijas izplatības ierobežošanai atbilstoši faktiskajai vīrusa izplatības situācijai valstī.
2. **Tirdzniecības nozares dalībnieki** un **tirdzniecības nozari pārstāvošo sociālo partneru biedri** apņemas savā darbībā ievērot normatīvajos aktos noteiktos Covid-19 infekcijas ierobežošanas pamatprincipus un piesardzības pasākumus, kā arī sociāli atbildīgi īstenot turpmāk minētos epidemioloģiskās drošības pasākumus:
   1. labi redzamā vietā (t.sk. pie ieejas tirdzniecības vietā) izvietot informāciju apmeklētājiem tirdzniecības vietā lietot mutes un deguna aizsegu un ievērot epidemioloģiskās drošības nosacījumus;
   2. ja nepieciešams, labi redzamā vietā izvietot paziņojumu, ka tirgotājam ir tiesības neapkalpot apmeklētāju, ja tas tirdzniecības vietā nelieto mutes un deguna aizsegu vai neievēro citus tirgotāja noteiktos epidemioloģiskās drošības pasākumus;
   3. tirdzniecības centros un iespēju robežās arī tirdzniecības vietās atskaņot audio paziņojumu ar aicinājumu pēc pirkumu veikšanas lieki neuzkavēties tirdzniecības vietā;
   4. nodrošināt, ka darbinieki tirdzniecības vietā lieto mutes un deguna aizsegu atbilstoši normatīvo aktu prasībām;
   5. sociāli atbildīgi izvērtēt un nerīkot aktivitātes, kas varētu motivēt apmeklētājus ilgāk uzturēties tirdzniecības vietā;
   6. ja nepieciešams, ieviest individuālus papildus pasākumus tirdzniecības vietā Covid-19 infekcijas izplatības risku mazināšanai (ja iestāsies ļoti augsts Covid-19 infekcijas izplatības risks valstī vai konkrētā reģionā);
   7. ieteikt iespēju robežās aplikācijas “APTURI COVID” lietošanu tirdzniecības darbiniekiem un apmeklētājiem;
   8. pēc iespējas izmantot vienotus COVID-19 infekcijas izplatības ierobežošanai paredzētus informatīvos materiālus (vizuālos materiālus, audio ierakstu);
   9. izskatīt saņemtās sūdzības par normatīvajos aktos un sadarbības memorandā minēto epidemioloģiskās drošības prasību neievērošanu un konstatētu nepilnību gadījumā nekavējoties novērst tās.
3. **Ekonomikas ministrija** apņemas:
   1. koordinēt sadarbību ar memorandā iesaistītajām pusēm, lai risinātu tirdzniecības nozarē aktuālus jautājumus, kas saistīti ar attiecīgiem epidemioloģiskās drošības pasākumu noteikšanas un īstenošanas aspektiem;
   2. sagatavot 2.8. punktā minētos informatīvos materiālus izvietošanai tirdzniecības vietās.
4. **Valsts policija un pašvaldības policija** apņemas:
   1. sniegt atbalstu tirdzniecības nozares dalībniekiem situācijās, kad apmeklētājs atsakās ievērot normatīvajos aktos un/vai tirdzniecības nozares dalībnieka noteiktos epidemioloģiskās drošības pasākumus;
   2. īstenot “*konsultē vispirms principu*” savā darbībā un sākotnēji konsultēt tirdzniecības nozares dalībnieku par attiecīgu normatīvajos aktos noteikto prasību piemērošanas aspektiem situācijā, ja konstatēta rīcība, kas nav atbilstoša normatīvo aktu prasībām;
   3. periodiski ziņot Ekonomikas ministrijai par konstatētajiem novērojumiem īstenotajos apsekojumos tirdzniecības vietās attiecībā uz normatīvajos aktos noteikto Covid-19 infekcijas ierobežošanas pamatprincipu un piesardzības pasākumu ievērošanu;
   4. informēt Ekonomikas ministriju par konstatētajām nepilnībām normatīvajos aktos ietvertajā tiesiskajā regulējumā, kas nosaka epidemioloģiskās drošības pasākumus tirdzniecības nozares dalībniekiem, kā arī neskaidrībām par normatīvajos aktos noteikto prasību piemērošanas atsevišķiem aspektiem (t.sk. tiesību normu interpretāciju).